I. Mikloš, podpredseda vlády a minister financií SR: (2003-06-26):
Ďakujem pekne za pozornosť a žiadam o podporu tohto návrhu zákona. Z. Martináková, podpredsedníčka NR SR: Dávam slovo spoločnému spravodajcovi z výboru pre financie, rozpočet a menu, ktorým je pán poslanec Jozef Hurban, aby informoval Národnú radu o výsledku rokovania o tomto bode programu vo výboroch, aby odôvodnil návrh a stanovisko gestorského výboru. J. Hurban, poslanec: Vážená pani predsedajúca, vážený pán minister, dovoľte mi, aby som vás oboznámil so spoločnou správou Výboru Národnej rady pre financie, rozpočet a menu, Ústavnoprávneho výboru Národnej rady a Výboru Národnej rady pre pôdohospodárstvo o výsledku prerokovania vládneho návrhu zákona, ktorým sa mení zákon Národnej rady Slovenskej republiky č. 310/93 Z. z. o spotrebnej dani z piva, ktorý má každý z poslancov ako tlač 269. Výbor Národnej rady Slovenskej republiky pre financie, rozpočet a menu ako gestorský výbor podáva Národnej rade túto spoločnú správu o prerokovaní uvedeného návrhu zákona. Národná rada pridelila tento návrh zákona trom výborom: výboru pre financie, rozpočet a menu, ústavnoprávnemu výboru a výboru pre pôdohospodárstvo, ktoré tento návrh zákona prerokovali v stanovenom termíne. Gestorský výbor nedostal do začatia rokovania o zákone stanoviská poslancov, ktoré by boli podané v súlade s § 75 ods. 2 zákona č. 350/96 Z. z. Gestorský výbor na základe stanovísk výborov odporúča Národnej rade Slovenskej republiky predmetný návrh zákona schváliť s pozmeňujúcimi a doplňujúcimi návrhmi, ako sú uvedené v spoločnej správe v tlači 269a. Táto spoločná správa bola schválená uznesením gestorského výboru 19. júna 2003. Zároveň ma výbor poveril ako spoločného spravodajcu výboru predniesť túto správu na schôdzi a navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch ihneď po ukončení rozpravy. Pani predsedajúca, skončil som, môžete, prosím, otvoriť rozpravu. Z. Martináková, podpredsedníčka NR SR: Ďakujem, pán spravodajca. Otváram rozpravu, do ktorej sa písomne prihlásil pán poslanec Hanzel ako jediný. Nech sa páči, pán poslanec Hanzel. B. Hanzel, poslanec: Vážená pani predsedajúca, vážený pán minister, vážené kolegyne, kolegovia, podobne ako predtým podávam pozmeňujúci návrh k vládnemu návrhu zákona, ktorým sa mení zákon č. 310 o spotrebnej dani z piva v znení neskorších predpisov. Ja som sa už predtým vyjadril, že považujem tieto dane za správne, len nepovažujem za správne ich neviazať na niečo, čo je pozitívne. Z toho dôvodu by som navrhoval, aby sa táto daň viazala účelovo napríklad na úpravu platov, tabuliek učiteľov s účinnosťou od účinnosti tohto zákona. Možnože by sme tým zabili dve muchy jednou ranou a možnože by aj učitelia boli spokojní, aj štát by bol spokojný, lebo tak či tak bude musieť k týmto úpravám platov prísť. Súčasne sa trošičku podivujem, že sme nezaviedli celkovo daň z liehu, nielen z piva. Odôvodnenie: Vzhľadom na to, že platy učiteľov, ktorí sa starajú o výchovu a vzdelávanie novej generácie, na ktorej pleciach bude jednak zachránenie našej ekonomiky, zabezpečenie dôchodkov pre generáciu terajšiu, je bezpodmienečne nutné zvýšiť motiváciu učiteľov a postarať sa im o postavenie v spoločnom trhu tak, ako im v spoločnosti prináleží. To je všetko, ďakujem pekne, ďakujem za podporu návrhu. Z. Martináková, podpredsedníčka NR SR: Otváram možnosť hlásiť sa ústne do rozpravy. Ústne sa prihlásil pán poslanec Kovarčík. Pán poslanec Šulaj, je to prihláška ústne do rozpravy alebo faktická poznámka? Ústne. Uzatváram možnosť hlásiť sa ústne do rozpravy. Pán poslanec Kovarčík.